b'\n_START_ARTICLE_\nAldus Manutius\n_START_PARAGRAPH_\nAldus Pius Manutius (Teobaldo Mannucci; 1449/1450 \xe2\x80\x93 6. helmikuuta 1515 Venetsia) oli italialainen renessanssihumanisti, joka toimi kirjanpainajana ja -kustantajana Venetsiassa.\n_START_SECTION_\nEl\xc3\xa4m\xc3\xa4\n_START_PARAGRAPH_\nManutius syntyi Sermonetassa tai Bassianossa, Kirkkovaltiossa, nykyisess\xc3\xa4 Latinan maakunnassa. H\xc3\xa4n sai klassisen koulutuksen ja opiskeli latinaa Roomassa Gasparino da Veronan oppilaana ja klassista kreikkaa Ferrarassa Guarino da Veronan oppilaana. _NEWLINE_Vuonna 1482 Manutius muutti Mirandolaan yst\xc3\xa4v\xc3\xa4ns\xc3\xa4 ja opiskelutoverinsa Giovanni Picon kanssa. H\xc3\xa4n asui siell\xc3\xa4 kaksi vuotta ja jatkoi kreikkalaisen kirjallisuuden opintojaan. Pico antoi Manutiukselle teht\xc3\xa4v\xc3\xa4ksi veljenpoikiensa Alberto ja Lionello Pion opetuksen. Alberto Pio rahoitti Manutiuksen hanketta oman kirjapainon perustamiseksi. Manutius valitsi toimipaikakseen Venetsian ja asettui sinne vuonna 1490._NEWLINE_Manutius otti teht\xc3\xa4v\xc3\xa4kseen renessanssiaikaan asti s\xc3\xa4ilyneen antiikin kirjallisuuden varjelun enemm\xc3\xa4lt\xc3\xa4 katoamiselta ja julkaisi runsaasti antiikin kirjallisuutta painettuna. H\xc3\xa4n julkaisi sek\xc3\xa4 kreikan- ett\xc3\xa4 latinankielist\xc3\xa4 kirjallisuutta mutta my\xc3\xb6s italialaisia klassikkoja. Manutius ker\xc3\xa4si ymp\xc3\xa4rilleen suuren joukon kreikankielentaitoisia oppineita, palkkasi kreikkalaisia ty\xc3\xb6ntekij\xc3\xb6it\xc3\xa4 ja k\xc3\xa4ytti kreikkaa paitsi kirjapainonsa ty\xc3\xb6kielen\xc3\xa4 my\xc3\xb6s kotikielen\xc3\xa4\xc3\xa4n.\n_START_SECTION_\nJulkaisuty\xc3\xb6\n_START_PARAGRAPH_\nManutiuksen ensimm\xc3\xa4isi\xc3\xa4 julkaisuja olivat Musaioksen Hero ja Leandros, Galeomyomakhia sek\xc3\xa4 kreikankielinen Psalttari. Vuonna 1495 h\xc3\xa4n julkaisi ensimm\xc3\xa4isen osan Aristoteleen teosten laitoksesta; nelj\xc3\xa4 osaa seurasi vuosina 1497\xe2\x80\x931498. Aristofaneelta h\xc3\xa4n julkaisi nelj\xc3\xa4 komediaa vuonna 1498. Thukydideen, Sofokleen ja Herodotoksen teoksia seurasi vuonna 1502; Ksenofonin Hellenika ja Euripideen tragedioita vuonna 1503; ja Demostheneen puheita vuonna 1504._NEWLINE_Vuonna 1508 Manutius julkaisi sarjan pienempi\xc3\xa4 kreikkalaisia puhujia. Vuonna 1509 ilmestyiv\xc3\xa4t Plutarkhoksen pienemm\xc3\xa4t teokset, ja vuonna 1513 Platonin teokset. Pindaros, Hesykhios Miletoslainen ja Athenaios seurasivat vuonna 1514. El\xc3\xa4m\xc3\xa4ns\xc3\xa4 lopulla Manutius oli aloittanut ensimm\xc3\xa4isen painetun Septuagintan ty\xc3\xb6st\xc3\xa4misen; se julkaistiin postuumisti vuonna 1518._NEWLINE_Manutiuksen seuraajat jatkoivat h\xc3\xa4nen ty\xc3\xb6t\xc3\xa4\xc3\xa4n ja julkaisivat ensimm\xc3\xa4iset painetut laitokset muun muassa Pausaniaan, Strabonin, Aiskhyloksen, Galenoksen, Hippokrateen ja Pseudo-Longinoksen teoksista._NEWLINE_Manutiuksen keksint\xc3\xb6ihin kuuluivat pienet "taskupainokset", joita kuka tahansa saattoi ostaa ja omistaa. Manutius kehitti my\xc3\xb6s kursiivin sek\xc3\xa4 puolipisteen nykyisen k\xc3\xa4ytt\xc3\xb6tavan, ja Alduksen lehti on saanut h\xc3\xa4nelt\xc3\xa4 nimens\xc3\xa4.'